作者:杜甫
標題:白水縣崔少府十九翁高齋三十韻
內容:客從南縣來，浩蕩無與適。旅食白日長，況當朱炎赫。高齋坐林杪，信宿遊衍闃。清晨陪躋攀，傲睨俯峭壁。崇岡相枕帶，曠野懷咫尺。始知賢主人，贈此遣愁寂。危階根青冥，曾冰生淅瀝。上有無心雲，下有欲落石。泉聲聞複急，動靜隨所擊。鳥呼藏其身，有似懼彈射。吏隱道性情，茲焉其窟宅。白水見舅氏，諸翁乃仙伯。杖藜長松陰，作尉窮穀僻。為我炊雕胡，逍遙展良覿。坐久風頗愁，晚來山更碧。相對十丈蛟，欻翻盤渦坼。何得空裡雷，殷殷尋地脈。煙氛藹崷崒，魍魎森慘戚。昆侖崆峒顛，回首如不隔。前軒頹反照，巉絕華嶽赤。兵氣漲林巒，川光雜鋒鏑。知是相公軍，鐵馬雲霧積。玉觴淡無味，胡羯豈強敵。長歌激屋樑，淚下流衽席。人生半哀樂，天地有順逆。慨彼萬國夫，休明備徵狄。猛將紛填委，廟謀蓄長策。東郊何時開，帶甲且來釋。欲告清宴罷，難拒幽明迫。三歎酒食旁，何由似平昔。